**Retningslinjer for samarbejde med erhvervslivet**

Lungeforeningen er som privat sygdomsbekæmpende organisation og patientforening afhængig af indsamlede midler i form af kontingenter, bidrag, gaver, arv og sponsorater.

Erhvervslivet er en vigtig medspiller i Lungeforeningens arbejde med at samle penge ind til forskning, støtte til mennesker med en alvorlig lungesygdom og udbrede kendskabet til, at lungesygdomme i vid udstrækning kan forebygges, opspores tidligere og behandles bedre.

Det er Lungeforeningens mål at opbygge solide og langsigtede relationer med erhvervslivet, der bygger på gensidig loyalitet og respekt til gavn for de involverede parter – og til gavn for lungesagen.

Formålet med Lungeforeningens retningslinjer er at sikre en ramme for samspillet med erhvervslivet, så det foregår i et åbent og troværdigt forum, hvor uafhængighedsforholdet mellem parterne fastholdes.

**Betingelser og kriterier for udelukkelse**Lungeforeningens kan kun samarbejde med erhvervslivet, hvis foreningen bevarer fuld kontrol over indholdet i begivenheder, kampagner og tryksager m.v. Der skal altid foreligge skriftlige aftaler mellem Lungeforeningen og samarbejdspartner.

Lungeforeningen arbejder kun sammen med organisationer, der overholder national lovgivning og internationale konventioner om menneskerettigheder, arbejdstageres rettigheder, miljø og børnearbejde m.v. Lungeforeningen vurderer ethvert samarbejde grundigt for at sikre at disse forhold er i orden.

Derudover gælder følgende sektorspecifikke kriterier for udelukkelse:

* Lungeforeningen samarbejder ikke med erhvervssektorer, hvis produkter, aktiviteter eller tjenesteydelser er uforenelige med Lungeforeningen værdier, fx våbenproducenter, finansiering af terrorisme eller lign. Udelukkelseskriterierne gælder også datter- eller moderselskaber, der virker inden for disse sektorer.
* Lungeforeningen samarbejder ikke med tobaksindustrien eller organisationer, der fremstiller, har til hovedformål at fremme handel med tobaksvarer eller modtager økonomisk støtte fra tobaksindustrien.
* Lungeforeningen navn må ikke benyttes i forbindelse med sundhedsanprisninger af enkelte produkter. Det omfatter også kosttilskud og helsekostprodukter, som kategoriseres som fødevarer.
* Lungeforeningen indgår ikke samarbejde med medicinalindustrien om aktiviteter, der direkte omhandler specifikke produkter.

**Støtteformer**Lungeforeningen arbejder med følgende støtteformer:

1. Gaver og bidrag uden tilknyttede betingelser
Lungeforeningen kan modtage kontante pengebeløb eller varer og tjenesteydelser. Donationer gives ofte uden begrænsninger eller i forventning om, at giveren kun i ringe grad synliggøres eller har gavn af donationen. Hvis der forventes særlig anerkendelse, skal det på forhånd aftales og nedfældes i samarbejdsaftalen.

2. Sponsorater
Et sponsorat er en formaliseret aftale, hvor begge parter forpligter sig i et gensidigt fordelagtigt samarbejde. Det er afgørende, at aftalen indebærer en væsentlig økonomisk fordel for Lungeforeningen.

Vilkårene for sponsoratet nedfældes i aftalen, som underskrives af en person, der er bemyndiget til at forpligte Lungeforeningen i henhold til vedtægter og procedurer. Aftalen bør som minimum indeholde bestemmelser om:

* Hver af parternes forpligtelser
* Vilkår for brug af foreningens navn og logo
* Sponsoratets størrelse, herunder omfanget af varer eller tjenesteydelser
* Detaljer om økonomiske fordele for Lungeforeningen og eventuelle forpligtelser, som Lungeforeningen påtager sig til gengæld
* Hvordan Lungeforeningen anerkender støtten
* Aktiviteter og godkendelsesprocedure for PR, reklame- og salgskampagner, hvis sponsoratet omfatter markedsføring i medierne
* Opsigelsesvilkår

Den sponsorerende organisation kan ikke medtage associerede selskaber og/eller datterselskaber i aftalen, medmindre de overholder de almindelige retningslinjer, der er indeholdt i dette dokument.

3. Anerkendelse

Anerkendelse foreligger, når Lungeforeningen navn eller logo er nært forbundet med samarbejdspartnerens navn, produkt eller tjenesteydelse.

Aftalen skal som minimum indeholde samme bestemmelser som ovenfor under sponsorat og skal underskrives af en person, der er bemyndiget til at forpligte Lungeforeningen i henhold til vedtægter og procedurer.

I tilfælde hvor Lungeforeningen tillader brug af foreningens logo på et produkt, gælder følgende:

* Alle anbefalinger, der tilskrives Lungeforeningen, skal være aftalt med Lungeforeningen og være i overensstemmelse med foreningens sundhedsfaglige politik
* Lungeforeningen logo må ikke benyttes isoleret til anerkendelse af samarbejdspartnerens produkter eller tjenesteydelser, men bruges i forbindelse med aktiviteter, der har et bredere sigte i form af forskning, rådgivning eller oplysning indenfor kroniske lungesygdomme

**Åbenhed**Lungeforeningen oplyser på forespørgsler fra offentligheden og i sin årsberetning, hvilke virksomheder der har støttet foreningen.

Godkendt på bestyrelsesmødet den 15. marts 2011.